Jann Sjursen (KRF), 2002-05-21:
Jeg vil gerne takke gode kolleger, fordi jeg får lov til at sprænge ordførerrækken, da jeg har andre gøremål her i huset, som også skal passes.
I den forbindelse vil jeg sige, at her mener vi godt, vi kan gøre fælles sag med regeringen om de prioriteter, som både statsministeren og udenrigsministeren har ridset op i debatten i dag, uanset de forskelle, der måtte være i den nationale debat om miljøpolitik og udviklingspolitik m.m.
Jeg tror rent faktisk, at når det gælder den europæiske debat, europadebatten, vil det brede flertal, som også står bag forslaget til vedtagelse, rent faktisk kunne finde hinanden i synet på de helt konkrete udfordringer, Danmark står over for.
Det er også Kristeligt Folkepartis absolutte hovedprioritet. Jeg synes, det er meget rigtigt - jeg tror, det var udenrigsministeren, der nævnte det - at vi skal sikre, at der ikke nu som afløser for Jerntæppet går et sølvtæppe ned gennem Europa, som også den tidligere polske præsident, Lech Walesa, udtrykte det for nogle år tilbage.
Det er faktisk en stor fare, og derfor er det helt rigtigt, når man i debatten i dag fra regeringens side nævner spørgsmålet om Rusland og det at fastholde Rusland i ikke bare en dialog, men et partnerskab med EU og for den sags skyld også med NATO. Jeg er helt enig i det udtryk om globalt ansvar, som var den femte prioritet fra regeringens side, og i den sammenhæng faktisk også kommer til udtryk i regeringens politik.
At tryghed og sikkerhed må være en anden prioritet er selvfølgelig helt oplagt på baggrund af den 11. september, og her er der jo en række spørgsmål, som ikke er færdigforhandlet i EU, selv om der har været tryk på, kan man sige, på netop det område efter den 11. september.
Også her må Danmark selvfølgelig bidrage konstruktivt, og det fører alt andet lige til, at det udenrigspolitiske samarbejde i EU bliver styrket.
Topmødet om bæredygtig udvikling i Johannesburg har også en afgørende prioritet for Kristeligt Folkeparti.
Vi får senere en debat om det her i Folketinget, så det skal jeg ikke opholde mig så meget ved.
Men jeg vil godt sætte en tyk streg under, at netop når vi taler om globalt ansvar, må det også have topprioritet under det danske EU-formandskab, og vi håber, at regeringen som EU-formandskabsland kan bidrage positivt til, at der opnås en global aftale i Johannesburg, også en aftale, som går videre end de lidt pauvre resultater, der efter Kristeligt Folkepartis opfattelse blev nået i Doha og Monterrey, om end disse resultater selvfølgelig også er byggestene for det, der kan blive en sluterklæring fra Johannesburg.
Sikre fødevarer fra jord til bord, som statsministeren formulerede det, er også en vigtig prioritet for Kristeligt Folkeparti, men også her vil jeg godt understrege netop det globale ansvar og den globale vinkel, som også var med i statsministerens redegørelse.
Når man taler om, at vi må revidere EU's fælles landbrugspolitik, er det jo ikke kun et spørgsmål om, at der er et budgetpres i EU som følge af landbrugspolitikken, men også at landbrugspolitikken reelt er en barriere for, at vi i global sammenhæng kan nå nogle aftaler, som reelt giver udviklingslandene mulighed for at opnå bæredygtig udvikling og også nogle handelsvilkår, der gør, at de kan få afsat deres produkter.
Dermed har jeg sådan set også med Kristeligt Folkepartis vinkler understøttet den femte prioritet fra regeringens side under EU-formandskabet om globalt ansvar.
Vi er helt enige i, at det skal være vinklen, og jeg glæder mig sådan set over, at regeringen ved at understrege det som en selvstændig prioritet, men altså også med de vinkler, der er på de andre temaer, regeringen anslår, har valgt at hæve sig over den nationale dagsorden forud for overtagelsen af EU-formandskabet, og det hilser jeg særdeles velkommen.
Med disse ord vil jeg sige, at vi selvfølgelig støtter det forslag til vedtagelse, som Kristeligt Folkeparti selv er medforslagsstiller til.